text: Lystfisker fanger håndgranat
  04 maj 2018 kl. 15.07
  Bomberydderne blev tilkaldt, da lystfisker fik en håndgranat på krogen.
  Fredag fik en lystfisker ved Karlsgårde Sø ved Varde sig noget af en overraskelse, da han trak sig fangst op af vandet. Det var ikke en fisk, han havde på krogen, men en håndgranat.
  Han lod fangsten glide langsomt tilbage i vandet, og da den forsigtigt ramte bunden, lagde han sin stang, gik væk og ringede til Syd- og Sønderjyllands Politi.
  De tilkaldte bomberyderne, EOD, fra Skive, og de har fredag eftermiddag fjernet håndgranaten.
  Det fremgår ikke af oplysningerne i sagen, hvor granaten stammer fra, ej heller om den var sprængfarlig eller ej.
  Det var muligt for lystfiskeren at få hångranaten på krogen, fordi han fiskede såkaldt med magnet.
  